આ ફિલ્મ એવો મેસેજ આપવા માગે છે કે એક ગાયક કે પછી કોઈપણ ટેલેન્ટેડ વ્યક્તિ માટે તેનો દેખાવ નહીં, પણ એની ટેલેન્ટ જ મેઈન છે? ઈશ્વરે આપેલા પોતાના દેખાવ વિશે પોતે શરમ ન અનુભવવી જોઈએ? જો જવાબ હા, હોય તો આખી ફિલ્મમાં એવો ક્યાંય પ્રયત્ન કરવામાં જ નથી આવ્યો. હા, આખી ફિલ્મમાં સતત એ લતાને બાપડી-બિચારી બતાવવામાં ભરચક મહેનત કરાઈ છે. રિયાલિટી શોના જજથી લઈને સામાન્ય પબ્લિક અને મેકઅપ આર્ટિસ્ટથી લઇને હરીફ સ્પર્ધકો સુધી બધા જ એને ‘જાડી જાડી‘ કહીને હડધૂત કર્યા કરે છે અને આ બિચારી દુઃખી થઈને રડતી રહે છે. ટેલેન્ટને અને દેખાવને કોઈ સંબંધ નથી એવું ફિલ્મમાં એક પણ વખત કોઈ બોલતું નથી. હકીકતમાં જાડી એ ફિલ્મની કેરેક્ટર ‘લતા’ નહીં, બલકે ફિલ્મની સ્ક્રિપ્ટ છે. કેમ કે, એ જોઈને એવું જ લાગે કે આખી દુનિયા કહેવાતા સ્થુળ લોકોની મજાક ઉડાવનારી દુષ્ટ વિલન જ છે. એવું ન હોય, ડિરેક્ટર સા’બ. એની સાબિતી ફિલ્મમાં જ છે, લતા જે ચાલીમાં રહે છે, ત્યાંના લોકોની તો એ ઓલરેડી સિંગિંગ સ્ટાર છે.